ดาวโจนส์ฟิวเจอร์ดิ่งหนัก 200 จุด วิตกข่าวสหรัฐฯเล็งเก็บภาษีนำเข้าสินค้าจีนรอบใหม่อีก 10%
ดาวโจนส์ฟิวเจอร์ดิ่งหนัก 200 จุด วิตกข่าวสหรัฐฯเล็งเก็บภาษีนำเข้าสินค้าจีนรอบใหม่อีก 10% หวั่นสงครามการค้าทวีความรุนแรง
19 มิ.ย. 2561

ผู้สื่อข่าวรายงานว่า ดัชนีดาวโจนส์ล่วงหน้าดิ่งลงกว่า 200 จุดในช่วงเช้าวันนี้ตามเวลาไทย ซึ่งจะส่งผลให้ตลาดหุ้นวอลล์สตรีทคืนนี้ปรับตัวลง เนื่องจากความกังวลที่ว่าสงครามการค้าระหว่างสหรัฐและจีนอาจทวีความรุนแรงขึ้น หลังจากประธานาธิบดีโดนัลด์ ทรัมป์ ขู่ว่าจะเรียกเก็บภาษีนำเข้าสินค้าจากจีนเพิ่มอีก 10%
โดย ล่าสุด ณ เวลา 10.31 น.ตามเวลาไทย ดัชนีดาวโจนส์ล่วงหน้าอยู่ที่ระดับ 24,806 จุด ปรับตัวลดลง 209 จุด หรือ 0.84%
ทั้งนี้ คาดว่าประเด็นที่ส่งผลให้ดัชนีปรับตัวลดลงเนื่องจาก ปธน.ทรัมป์ได้สั่งการให้ผู้แทนการค้าสหรัฐตรวจสอบรายการสินค้าจีนที่ควรถูกเก็บภาษีนำเข้าเพิ่มเติม โดยปธน.สหรัฐได้ขู่ว่าจะเรียกเก็บภาษีนำเข้าสินค้าจีนรอบใหม่ในอัตรา 10% วงเงิน 2 แสนล้านดอลลาร์สหรัฐ หลังก่อนหน้านี้รัฐบาลสหรัฐได้มีการประกาศรายชื่อสินค้าจีนที่จะถูกเรียกเก็บภาษีนำเข้า 25% วงเงินรวม 5 หมื่นล้านดอลลาร์เมื่อวันศุกร์ที่ผ่านมา
นอกจากนี้ ผู้นำสหรัฐยังขู่ด้วยว่า หากรัฐบาลจีนเรียกเก็บภาษีนำเข้าสินค้าเพิ่มอีก เพื่อตอบโต้แผนเก็บภาษีนำเข้ารอบใหม่ในอัตรา 10% ครั้งนี้ สหรัฐก็พร้อมเรียกเก็บภาษีนำเข้าสินค้าจีนในวงเงินเพิ่มอีก โดยผู้นำสหรัฐได้แสดงความไม่พอใจหลังรัฐบาลจีนได้เปิดเผยบัญชีรายการสินค้านำเข้าจากสหรัฐที่จะถูกเรียกเก็บภาษี 25%